Vir diegene wat my nie ken nie, my naam is Germa en ek is deel van Magalies Foto Fun Club wat in 2003 deur Oom Peet en ‘n groepie mense gestig is. Dit is met groot hartseer dat ek vandag hier staan om, namens Magalies, hulde aan Oom Peet te bring. Dit is moeilik om sulke tragiese verliese te verstaan – veral as dit met iemand so spesiaal gebeur. “Hoekom hy?” is ‘n vraag waarvoor daar nie ‘n antwoord is nie en daarom moet ons nie te veel tyd daaraan spandeer om ‘n antwoord te soek nie. Ons moet eerder op sy nalatenskap fokus of soos die Engels sal se, ons “celebrate” eerder sy merkwaardige lewe as mens en as fotograaf.

Oom Peet het ‘n vol lewe gehad en hy het verstaan dat, terwyl hy op aarde is, hy ‘n verantwoordelikheid het om ‘n verskil te maak. Hy het verstaan dat die tyd tussen se geboorte en sy dood, was daar lewens om hom wat hy moes beinvloed en vir ons, as fotograwe, het was hy eerstens ‘n ongelooflik mens en daarna ‘n uitmuntende fotograaf. Hy het nie net sy kennis met ons gedeel nie maar vir elkeen van ons was daar ‘n spesiale plekkie in sy hart. Al was hy 40+ jaar in fotografie, was hy steeds nederig genoeg om ook vir raad en hulp te vra.

Baie van ons wat vandag hier sit, het ons basiese bekendstelling aan fotografie by by Oom Peet gehad. Sy kennis en ervaring was onuitputbaar. Ons het baie aande saam met hom deurgebring in opleiding en by die klub. Hy het altyd ‘n grappie gehad. Was nooit skaam om raad te gee nie. Sy drukkies was altyd so verwelkomend. Hy was altyd by met ‘n woordjie van bemoediging vir die jong fotograwe. Hy was die vader van die klub wat wakened oog oor sy kroos gehou het. Sy plekkie was gisteraand leeg. Ons het so half verlore gevoel.

Vir ons was hy ‘n ongelooflike mens vol omgee. Vir ons was hy ‘n uitmuntende fotograaf vol passie. Vir ons is hy ‘n legende. Oom Peet, ons salute jou.

Germa Hattingh